Talibanar náðu hernaðarlega mikilvægri borg í austurhluta Afganistans á sitt vald í gær. Framrás uppreisnarmanna þyngist óðum og miklir bardagar standa um ýmsar lykilborgir í landinu.
Hersveitir Talibana hertóku héraðshöfuðborgina Ghazni í austurhluta Afganistans í gær og er hún sú tíunda sem þeir ná á sitt vald. Borgin er hernaðarlega mikilvæg enda stendur hún við þjóðbrautina sem tengir Kandahar í suðurhlutanum við höfuðborgina Kabúl. Hertaka Ghazni er talin auka líkurnar á að Talibanar herði sókn sína í átt að Kabúl. Framrás sveita þeirra þyngist í sífellu og þeir ná daglega undir sig nýjum landsvæðum, þar á meðal tíu af 34 héraðshöfuðborgum landsins.
Miklir bardagar stóðu um Kandahar í gær og Talibanar hafa hertekið höfuðstöðvar lögreglu í Lashkar Gah, höfuðborg Helmand-héraðs. Yfir eitt þúsund almennir borgarar hafa fallið í átökum stjórnarhersins við Talibana undanfarinn mánuð og þúsundir neyðst til að flýja heimili sín. Bráðabirgðabúðum hefur verið komið upp í útjaðri Kabúl auk þess sem fjöldi fólks hefst við á götum borgarinnar eða í yfirgefnum vöruskemmum.
Viðamest í þriggja liða áætlun stjórnarinnar í viðureigninni við Talibana er vígbúnaður hópa heimamanna í þeim héruðum sem verða fyrir árásum talibana. Jafnframt skuli allar helstu stofnbrautir verndaðar. Bandaríkjastjórn hefur lýst óánægju sinni með hve illa stjórnarhernum gengur í baráttunni við uppreisnarmennina og Joe Biden Bandaríkjaforseti segir að leiðtogar landsins þurfi að taka saman höndum og berjast af alefli.
Tíunda héraðshöfuðborgin í Afganistan féll í hendur Talibana í gær. Bardagar standa um lykilborgir í landinu og stjórnvöld leita ýmissa leiða til að stöðva framgang uppreisnarmannanna.